## Pravilnik o zdravstvenoj kontroli bilja i kontroli sredstava za zaštitu bilja u prometu preko državne granice

### NN 22/2004 (20.2.2004.), Pravilnik o zdravstvenoj kontroli bilja i kontroli sredstava za zaštitu bilja u prometu preko državne granice

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

658

Na
temelju članka 12. stavka 2., članka 28. stavka 2. i 5., članka 29. stavka 2.,
članka 30. stavka 5., članka 30.a stavka 5., članka 35. stavka 3. i članka 36.
stavka 4. Zakona o zaštiti bilja (»Narodne novine«, br. 10/94, 19/94 i 117/03),
ministar poljoprivrede, šumarstva i vodnoga gospodarstva donosi

## PRAVILNIK

### O ZDRAVSTVENOJ KONTROLI BILJA I KONTROLI SREDSTAVA ZA ZAŠTITU BILJA U PROMETU PREKO DRŽAVNE GRANICE

I.
OPĆE ODREDBE

Članak
1.

Ovim se
Pravilnikom propisuju: način obavljanja obveznoga zdravstvenog pregleda
pošiljaka bilja (u daljnjem tekstu: fitosanitarni pregled) pri uvozu i provozu;
pošiljke bilja za koje je obvezan fitosanitarni pregled pri uvozu ili provozu; slučajevi
i uvjeti pod kojima se fitosanitarni pregled pošiljke bilja može obaviti na
službeno određenim mjestima u unutrašnjosti Republike Hrvat­ske; uvjeti za
sigurno i kvalitetno obavljanje fitosanitarnog pregleda; vrste sadnog
materijala višegodišnjih biljaka koji podliježe praćenju zdravstvenog stanja
(karantenskom nadzoru), uvjeti, vrijeme i mjesto toga praćenja, te način
pregleda i izvješćivanja; vrste, kategorije i količine bilja koje se smiju
uvoziti bez fitosanitarnog pregleda ili fitocertifikata; postupci koje nalaže
fitosanitarna inspekcija ukoliko nije ispunjen bilo koji od uvjeta koji se
utvrđuju fitosanitarnim pregledom, situacije u kojima se ti postupci
primjenjuju te način njihova provođenja; način na koji fitosanitarna inspekcija
ovjerava da je uvoz pošiljke dopušten ili zabranjen; posebni uvjeti za uvoz
pojedinih vrsta bilja; način obav­ljanja zdravstvenog pregleda pošiljaka bilja
što se izvoze ili reeksportiraju iz Republike Hrvatske, obrazac svjedodžbe o
zdrav­stvenom stanju pošiljaka bilja što se izvoze ili reeksportiraju i način
obavljanja kontrole sredstava za zaštitu bilja pri uvozu.

Članak
2.

(1)
Pošiljkama bilja i biljnih proizvoda (u daljnjem tekstu: pošiljke bilja), u
smislu ovog Pravilnika, smatraju se:

1. živo
bilje i biljni dijelovi, namijenjeni razmnožavanju ili sadnji,

2.
sjeme u botaničkom smislu, namijenjeno sjetvi,

3. živo
bilje i biljni dijelovi, koji nisu namijenjeni razmnožavanju, sjetvi ili
sadnji,

4. drvo, koje je u cijelosti ili dijelom zadržalo
svoju prirodnu oblu površinu, s korom ili bez kore, osim ako ovim Pravilnikom
nije drugačije propisano, izolirana kora, drvna strugotina, okrajci, iverje,
piljevina, drvni otpad i ostaci te drvena ambalaža,

5. tlo i drugi supstrati za rast bilja koji se
dijelom sastoje od tla ili krutih organskih tvari te njihovi ostaci na bilju i
biljnim proizvodima.

(2) Ako je kemijskim, toplinskim, mehaničkim ili
nekim drugim postupkom prerade otklonjena mogućnost prenošenja štetočinja
bilja, pošiljke bilja iz stavka 1. ovoga članka ne smatraju se pošiljkama bilja
u smislu ovoga Pravilnika.

Članak 3.

(1) Jednom pošiljkom bilja, u smislu ovoga
Pravilnika, smatra se određena količina bilja, biljnih proizvoda i drugih
predmeta nadzora koja se prevozi iz jedne države u drugu i namijenjena je
jednom primatelju.

(2) Jedna se pošiljka bilja može sastojati od jedne
ili više partija (lotova).

Članak 4.

Pošiljke bilja za koje je obvezan fitosanitarni
pregled pri uvozu i koje pritom mora pratiti svjedodžba o zdravstvenom stanju
bilja (u daljnjem tekstu: fitocertifikat) jesu:

1. sadni materijal: reznice, plemke, podloge,
mladice, izdanci, pupovi, sjemenjaci, voćne sadnice, cijepovi vinove loze,
sadnice šumskog i ukrasnog bilja, prijesadnice, ukorijenjene vriježe,
korijenje, gomolji, lukovice, podanci, kulture biljnih tkiva, pelud i drugi
biljni dijelovi namijenjeni razmnožavanju ili sadnji,

2. sjeme, namijenjeno sjetvi,

3. živo bilje i biljni dijelovi, koji nisu
namijenjeni razmnoža­vanju, sjetvi ili sadnji:

a) lončanice, uključujući drvenasto bilje,

b) rezano cvijeće, osim suhog,

c) rezana stabla i grane, s lišćem,

d) mahunarke (mahune i zrnje), osim kikirikija,

e) gomolji krumpira,

f) ostalo svježe povrće,

g) žitarice (klipovi, klasovi, zrnje), osim riže,

h) repa namijenjena industrijskoj preradi ili ishrani
životinja,

i) voće:

– plodovi limuna, limete, naranče, grejpfruta, šedoka
(pomela), mandarine, klementine i drugih biljaka iz rodova *Citrus* L., *Fortunella*
Swingle i *Poncirus* Raf. te njihovih križanaca; marelice, breskve,
nektarine, trešnje, višnje, šljive, japanske šljive i mirobalane (*Prunus*
L.); kakija (*Diospyros kaki*) i manga (*Mangifera* L.),

– plodovi jabuke (*Malus* Mill.), kruške,
nashija (*Pyrus* L.), dunje (*Cydonia* Mill.), borovnice, brusnice (*Vaccinium*
L.), crvenog ribiza, crnog ribiza i ogrozda (*Ribes* L.), biljaka iz
rodova *Annona* L., *Passiflora* L., *Psidium* L. i *Syzygium* Gaertn.,
pod­rijetlom iz izvaneuropskih zemalja,

4. drvo:

a) četinjača (*Coniferales*), podrijetlom iz
izvaneuropskih zemalja,

b) roda
*Castanea,* podrijetlom iz Sjeverne Amerike,

c) roda
*Quercus,* podrijetlom iz Sjeverne Amerike,

d) roda
*Platanus,* podrijetlomiz svih zemalja,

e) roda
*Populus,* podrijetlom iz Sjeverne, Srednje i Južne Amerike,

f)
drvena ambalaža,

g)
drvna strugotina, okrajci, iverje, piljevina, drvni otpad i ostaci,

5.
kora:

a)
četinjača (*Coniferales*), podrijetlom iz izvaneuropskih zemalja,

b) roda
*Castanea,* podrijetlom iz Sjeverne Amerike,

c) roda
*Quercus,* podrijetlom iz Sjeverne Amerike, osim hrasta plutnjaka (*Quercus
suber*),

d) roda
*Platanus,* podrijetlom iz svih zemalja,

e) roda
*Populus,* podrijetlom iz Sjeverne, Srednje i Južne Amerike,

6. tlo
i drugi supstrati za rast bilja, osim treseta u izvornom pakiranju, te njihovi
ostaci na biljnim dijelovima.

Članak
5.

Fitosanitarni
pregled pošiljke bilja obuhvaća:

1.
pregled isprava koje prate pošiljku bilja,

2.
pregled prijevoznog sredstva, osim prijevoznog sredstva za zrakoplovne,
poštanske, kontejnerske i komadne pošiljke bilja,

3. pregled ambalaže,

4. pregled bilja,

5. evidenciju o pregledu pošiljke bilja i nalazu.

Članak 6.

(1) Obrazac fitocertifikata mora biti tiskan u skladu
s pred­loškom koji je određen Međunarodnom konvencijom za zaštitu bilja i
ispunjen na engleskom, francuskom, njemačkom ili ruskom jeziku.

(2) Kad je fitocertifikat iz stavka 1. ovoga članka
izdan u zemlji izvoznici koja nije ratificirala Međunarodnu konvenciju za
zaštitu bilja, uvažit će se fitocertifikat izdan po propisima te zemlje ako
osnovnim sadržajem odgovara zahtjevima predviđenim ovim Pravilnikom.

(3) Nakon obavljenog fitosanitarnog pregleda fitocertifikat
se zadržava i čuva u pismohrani fitosanitarne inspekcije, za sjeme i sadni
materijal tri godine, a za ostalo bilje dvije godine.

(4) Pošiljke bilja koje se uvoze iz zemlje ili
provoze kroz zemlju koja nije zemlja podrijetla toga bilja, mora pratiti
fitocertifikat za reeksport prema obrascu za pošiljke bilja u reeksportu, uz
koji je priložen izvorni fitocertifikat zemlje podrijetla ili njegova ovjerena
kopija.

(5) Kad se iz susjednih zemalja, iz jednog mjesta,
uvozi veća količina bilja za industrijsku preradu i kad je u zemlji proizvodnje
fitosanitarna inspekcija Republike Hrvatske obavila pregled u polju ili
skladištu, sve pošiljke koje se uvoze u jednom danu može iznimno pratiti jedan
fitocertifikat, ako fitosanitarna inspekcija bilja procijeni da nema opasnosti
od unošenja karantenskih štetočinja bilja.

(6) Fitocertifikat iz stavka 1., 2. i 4. ovoga članka
važi najviše 14 dana od dana izdavanja do prelaska granice zemlje u kojoj je
izdan.

Članak
7.

Klauzula
koju fitosanitarna inspekcija stavlja na isprave koje prate pošiljku bilja ili
pošiljku sredstava za zaštitu bilja koja se uvozi ili pretovaruje u provozu
mora, osim teksta propisanog za pojedine slučajeve, sadržavati i podatak o
mjestu i nadnevku fitosanitarnog pregleda odnosno kontrole, potpis inspektora i
ovjeru pečatom fitosanitarne inspekcije.

Članak
8.

(1)
Uvoznici, prijevoznici, otpremnici i carinski službenici dužni su o prispjeću
pošiljke bilja koja se uvozi ili pretovaruje u provozu i pošiljke sredstva za
zaštitu bilja koja se uvozi izvijestiti fitosanitarnu inspekciju u skladu s
odredbama članka 2526. ovoga Pravilnika.

(2)
Očevidnik prijavljenih i pregledanih pošiljaka bilja pri uvozu, izvozu i
provozu bilja što ga fizičke i pravne osobe unose ili iznose preko granice vodi
se u vidu Knjige uvoza, izvoza i provoza bilja, a očevidnik kontroliranih
pošiljaka sredstava za zaštitu bilja koja se uvoze u vidu Knjige uvoza
sredstava za zaštitu bilja.

(3) U
dokumentaciji fitosanitarne inspekcije čuvaju se, u posebnim zbirkama, nalazi
štetočinja bilja za svaku nađenu vrstu i pošiljku i obrazac nalaznog listića u
koji se upisuju podaci o pošiljci, sadržaju nalaza i identifikaciji i
verifikaciji taksona.

II.
FITOSANITARNI PREGLED POŠILJAKA BILJA I KONTROLA POŠILJAKA SREDSTAVA ZA ZAŠTITU
BILJA PRI UVOZU

Članak
9.

Radi
sprječavanja unošenja u Republiku Hrvatsku štetočinja bilja i njihova širenja,
zabranjen je uvoz živih karantenskih štetočinja bilja navedenih u Listama
karantenskih štetočinja bilja.

Članak
10.

(1)
Fitosanitarni pregled pošiljke bilja pri uvozu započinje pregledom isprava koje
prate pošiljku i to:

1. fitocertifikata, ili rješenja Ministarstva
poljoprivrede, šumar­stva i vodnoga gospodarstva (u daljnjem tekstu:
Ministarstvo), kad se pošiljka uvozi prema odredbi članka 35. Zakona o zaštiti
bilja (u daljnjem tekstu: Zakon),

2. odobrenja Ministarstva, prema posebnim uvjetima
određe­nim ovim Pravilnikom,

3. teretnog lista, brodske teretnice, popratnice,
računa i drugih isprava koje prate pošiljku bilja.

(2) Isprave iz stavka 1. ovoga članka pregledavaju se
radi:

1. identifikacije pošiljke bilja,

2. utvrđivanja udovoljava li pošiljka uvjetima
propisanim Zakonom,

3. procjene opasnosti od unošenja karantenskih
štetočinja bilja.

Članak 11.

(1) Pošiljka bilja identificira se provjerom podataka
u fitocertifikatu i usporedbom podataka iz neke od pratećih isprava s oznakama
na ambalaži, pakiranju i utvrđenim sadržajem pošiljke bilja.

(2) Na najmanje jednoj ispravi, uz trgovački naziv,
mora biti naveden botanički naziv roda ili vrste, a za sjeme i sadni materijal
i naziv kultivara (sorte ili hibrida).

Članak
12.

(1)
Pošiljke bilja iz članka 34. ovoga Pravilnika, koje se uvoze u skladu s člankom
35. stavkom 1. i 2. Zakona, podliježu fitosanitarnom pregledu pri uvozu, ali ih
pri tom ne mora pratiti fitocertifikat.

(2)
Pošiljke bilja iz članka 34. ovoga Pravilnika, koje iznimno ne podliježu
fitosanitarnom pregledu pri uvozu i za koje fitocertifikat nije obvezan, jesu:

1.
Pošiljke podrijetlom iz europskih zemalja, koje fizičke osobe unose u Republiku
Hrvatsku ili primaju iz tih zemalja, i to:

– sitne
pošiljke sjemena povrća i cvijeća, ukupne mase do 100 grama, u izvornom
pakiranju, pripremljenom za tržište u zemlji podrijetla,

–
gomolji (osim sjemenskog krumpira) i lukovice povrća i cvijeća ukupne mase do 3
kg, u izvornom pakiranju, pripremljenom za tržište u zemlji podrijetla,

–
buketi rezanog cvijeća i vijenci: jedan komad,

–
božićna drvca bez korijena: jedan komad,

– sobno
bilje i lončanice, osim bonsaija: najviše tri biljke i

– voće
i povrće (osim krumpira): do 5 kg po vrsti.

2.
Pošiljke žitarica i mahunarki u izvornom pakiranju proiz­vođača, pripremljenom
za maloprodaju, pojedinačne mase do 5 kg.

3. Pošiljke hrvatskog podrijetla, koje se u roku 14
dana nakon izlaska iz zemlje vraćaju u Republiku Hrvatsku.

4. Pošiljke za koje je to predviđeno međudržavnim
ugovorima o pograničnom prometu.

Članak 13.

(1) Fitocertifikat za pošiljku voćnog ili loznog
sadnog materijala mora sadržavati i dopunsku izjavu: »Matične biljke su
ispitane laboratorijskom metodom i nisu nađeni uzročnici karantenskih viroza i
mikoplazme.«

(2) Dopunska izjava za reeksportne pošiljke bilja
koje se uvoze mora se nalaziti na izvorniku ili kopiji fitocertifikata zemlje
podrijetla bilja.

Članak 14.

Fitocertifikat za pošiljku živog bilja i biljnih
dijelova namijenjenih razmnožavanju ili sadnji (osim plodova i sjemena) iz
rodova *Amelanchier* Med., *Chaenomeles* Lindl., *Cotoneaster* Ehrh.,*Crataegus* L., *Cydonia* Mill., *Eriobotrya* Lindl., *Malus* Mill.,*Mespilus* L., *Pyracantha* Roem., *Pyrus* L., *Sorbus* L. i *Stranvaesia*Lindl. mora sadržavati dopunsku izjavu: »Bilje potječe od biljaka koje su
uzgojene na polju koje je u posljednje dvije godine kontroliralo nadležno
tijelo za zaštitu bilja zemlje podrijetla, te na tom polju i krugu od 5 km oko
tog polja nije bilo pojave *Erwinia amylovora.*«

Članak 15.

Fitocertifikat za pošiljku krumpira mora sadržavati
sljedeću dopunsku izjavu: »Pošiljka potječe sa zemljišta na kojem nikada nije
nađen *Synchytrium endobioticum.* Tlo je pregledano i nisu utvrđene *Globodera
pallida,* *Globodera rostochiensis, Meloidogyne chittwoodi* i*Meloidogyne fallax.* Pošiljka nije zaražena s *Clavibacter michiganensis*
ssp. *sepedonicus, Ralstonia solanacearum,* Potato spindle tuber viroidom
i izvaneuropskim virusima krumpira.«

Članak
16.

(1) Fitocertifikat
za pošiljku:

–
rezanog cvijeća iz rodova *Chrysanthemum, Dianthus* i *Gypsophila,*

–
lončanica iz rodova *Capsicum, Chrysanthemum, Dianthus, Gerbera, Senecio* *´* *hybridus (Cineraria)* ili

–
povrća s lišćem iz rodova *Beta, Brassica, Lactuca, Spinacia,* te vrste *Apium
graveolens,*

podrijetlom iz Austrije, Belgije, Francuske, Malte,
Nizozemske, Portugala, Španjolske i Velike Britanije, mora sadržavati sljedeću
dopunsku izjavu: »Pošiljka je pregledana od inspektora nadležne službe za
zaštitu bilja zemlje izvoznice i nije nađena *Liriomyza huidobrensis.*«

(2) Za
pošiljku bilja iz stavka 1. ovoga članka, ako ono potječe iz zemalja Južne,
Srednje i Sjeverne Amerike, dopunska izjava mora glasiti: »Pošiljka je
pregledana od inspektora nadležne službe za zaštitu bilja zemlje izvoznice i
nisu nađene *Liriomyza huidobrensis, Amauromyza maculosa* i *Liriomyza*
*sativa*.«

(3)
Fitocertifikat za pošiljku živog bilja ili biljnih dijelova, namijenjenih
razmnožavanju ili sadnji (osim sjemena), iz rodova odnosno vrsta navedenih u
stavku 1. ovoga članka, podrijetlom iz Austrije, Belgije, Francuske, Malte,
Nizozemske, Portugala, Španjolske i Velike Britanije, mora sadržavati sljedeću
dopunsku izjavu: »Bilje potječe od zdravih biljaka. Na mjestu proizvodnje nije
bilo pojave *Liriomyza huidobrensis.* Tijekom tri mjeseca prije otpreme
pošiljke, najmanje svaki mjesec, nadležno tijelo zemlje izvoznice pregledalo je
uzgajane biljke tijekom vegetacije«.

(4) Za pošiljku bilja iz stavka 3. ovoga članka, ako
ono potječe iz zemalja Južne, Srednje i Sjeverne Amerike, dopunska izjava mora
glasiti: »Bilje potječe od zdravih biljaka. Na mjestu proizvodnje nije bilo
pojave *Liriomyza huidobrensis, Amauromyza maculosa* i *Liriomyza* *sativa.*
Tijekom tri mjeseca prije otpreme pošiljke, najmanje svaki mjesec, nadležno
tijelo zemlje izvoznice pregledalo je uzgajane biljke tijekom vegetacije.«

Članak 17.

(1) Pošiljka mora biti očišćena od tla.

(2) Ako u pošiljci ima ostataka tla, fitocertifikat
mora sadržavati sljedeću dopunsku izjavu: »Tlo je pregledano i nisu utvrđene *Globodera
pallida, Globodera rostochiensis, Meloidogyne chittwoodi, Meloidogyne fallax*
i *Synchytrium endobioticum.*«

Članak 18.

(1) Pošiljka sjemena žitarica iz rodova *Triticum,
Secale* i *´* *Triticosecale* podrijetlom iz Afganistana, Indije, Iraka, Južno­afričke
Republike, Meksika, Nepala, Pakistana ili SAD-a, mora potjecati iz područja u
kojem nije bilo pojave *Tilletia indica* Mitra. U rubrici br. 5.
fitocertifikata za takvu pošiljku (»mjesto podrijetla«) mora biti naveden naziv
područja iz kojeg sjeme potječe.

(2)
Pošiljka zrnja žitarica iz rodova *Triticum, Secale* i *´* *Triticosecale,*
podrijetlom iz neke od zemalja navedenih u stavku 1. ovoga članka, mora
udovoljavati jednom od sljedećih uvjeta:

1. ako
je podrijetlom iz područja u kojem nije bilo pojave *Tilletia indica,* u
rubrici br. 5. fitocertifikata za takvu pošiljku (»mjesto podrijetla«) mora
biti naveden naziv tog područja; ili

2. ako
je podrijetlom iz područja u kojem je bilo pojave *Tilletia indica,* tada
mora potjecati s mjesta proizvodnje na kojem tijekom čitavog posljednjeg
vegetacijskog ciklusa nisu opaženi znakovi zaraze tom karantenskom štetočinjom
bilja. Za vrijeme žetve i prilikom utovara moraju se uzeti reprezentativni
uzorci zrnja čijim se testiranjem mora utvrditi da nisu zaraženi s *Tilletia
indica.* Fitocertifikat za takvu pošiljku mora sadržavati sljedeću dopunsku
izjavu: »Zrnje je testirano i pritom je utvrđeno da nije zaraženo s *Tilletia
indica* Mitra.«

Članak
19.

Kad
fitocertifikat ima nedostatke (nedovoljni ili netočni podaci o pošiljci,
neovjereni ispravci, nedostatak propisane dopunske izjave na fitocertifikatu,
botaničkih naziva za sjeme i sadni materijal i podataka o podrijetlu sjemena i
sadnog materijala i sl.) fitosanitarna će inspekcija donijeti rješenje o
zabrani uvoza pošiljke bilja.

Članak
20.

Sjeme i
sadni materijal koji se uvoze moraju biti pakirani u ambalažu koja nije
prethodno upotrebljavana.

Članak
21.

(1) Kad
pošiljka bilja stigne na ulazni granični prijelaz ili službeno određeno mjesto
u unutrašnjosti Republike Hrvatske (u daljnjem tekstu: granični prijelaz) bez
fitocertifikata, fitosanitarna će inspekcija, osim u slučaju iz stavka 12.
stavka 1. ovog Pravil­nika, bez pregleda pošiljke donijeti rješenje o zabrani
uvoza pošiljke, a na teretni list, carinsku deklaraciju ili drugu ispravu koja
prati pošiljku stavit će klauzulu: »Zabranjuje se uvoz. Pošiljka je prispjela
bez fitocertifikata«.

(2)
Fitosanitarna inspekcija naložit će rješenjem da se pošiljka iz stavka 1. ovoga
članka vrati pošiljatelju, a kad se radi o poštanskoj pošiljci, da se vrati
pošiljatelju ili uništi.

(3) Kad
fitosanitarna inspekcija utvrdi da pošiljka sredstva za zaštitu bilja koja se
uvozi ne udovoljava odredbama Zakona i ovoga Pravilnika, donijet će rješenje o
zabrani uvoza pošiljke, a na prateću ispravu stavit će klauzulu: »Zabranjuje se
uvoz«.

(4) Kad
pošiljka bilja ili pošiljka sredstva za zaštitu bilja pri uvozu ili provozu s
pretovarom prijeđe granični prijelaz bez prijave i bez potvrde fitosanitarne
inspekcije i stigne u mjesto izvan njena sjedišta, fitosanitarna će inspekcija,
kada sazna za takvu pošiljku, izvijestiti o tome Ministarstvo. Takva se
pošiljka ne smije pregledati bez odobrenja Ministarstva.

Članak
22.

Kad
pošiljku bilja prati fitocertifikat, ili u slučaju iz članka 12. stavka 1.
ovoga Pravilnika – rješenje Ministarstva, fitosanitarna inspekcija obavit će
fitosanitarni pregled bilja.

Članak
23.

Kada
pri pregledu prijevoznog sredstva utvrdi da su bilje ili biljni proizvodi koji se
u njemu nalaze zaraženi karantenskom štetočinjom bilja ili je uvoz odnosno
provoz toga bilja ili biljnog proizvoda zabranjen ili ograničen, fitosanitarna
će inspekcija rješenjem naložiti prijevozniku postupke što ih mora poduzeti dok
se prijevozno sredstvo nalazi na području Republike Hrvat­ske.

Članak
24.

(1)
Uvjeti za sigurno i kvalitetno obavljanje zdravstvenog pregleda pošiljke bilja
ili pošiljke sredstva za zaštitu bilja jesu:

1.
pošiljka bilja i pošiljka sredstva za zaštitu bilja moraju se nalaziti na
području graničnog prijelaza ili pod carinskim nadzorom sukladno carinskim
propisima,

2.
prijevozno sredstvo mora biti otvoreno, tako da se može nesmetano prići svakom
dijelu pošiljke,

3. na
graničnom prijelazu mora postojati uređaj ili jama za spaljivanje i kemijsko
uništavanje pošiljke bilja.

(2) Na
željezničkom graničnom prijelazu pošiljka mora biti postavljena na posebni
kolosijek ili usporedne kolosijeke za pregled, ili na rampu uz carinsko
skladište. Kolosijeci moraju biti osigurani od manevriranja postavljanjem
zaključanih iskliznica, a visokonaponska mreža mora biti isključena.

(3) Na
cestovnom graničnom prijelazu pošiljka mora biti na označenom prostoru za
parkiranje, s odgovarajućom nadstreš­ni­com, rampom i prostorom za pregled
bilja.

(4) Pri
pregledu brodske pošiljke brod mora biti vezan u luci, a pošiljka mora biti na
brodu ili, po odobrenju fitosanitarne inspekcije, u carinskom skladištu u kojem
su osigurani manipulativ­ni stol i odgovarajuća rasvjeta (500 luksa).

(5) Na
riječnom graničnom prijelazu pošiljka se pregledava u prijevoznom sredstvu, kad
je do prijevoznog sredstva omogućen siguran pristup odnosno prijevoz ili, po
odobrenju fitosanitarne inspekcije, u lučkom carinskom skladištu u kojem su
osigurani manipulativni stol i odgovarajuća rasvjeta (500 luksa).

(6)
Zrakoplovna, komadna i poštanska pošiljka pregledavaju se u carinskom
skladištu, na za to određenom prostoru u kojem su osigurani manipulativni stol
i odgovarajuća rasvjeta (500 luksa).

(7)
Bilje koje unose fizičke osobe pregledava se na granič­nom prijelazu ili u
carinskom skladištu, na za to određenom prostoru u kojem su osigurani
manipulativni stol i odgovarajuća rasvjeta (500 luksa).

(8) Pregled kontejnerskih pošiljaka započinje na
ulaznom graničnom prijelazu (pregled isprava), a završava na određenom
kontejnerskom terminalu gdje je osigurano otvaranje kontejnera i gdje djeluje
fitosanitarna inspekcija.

(9) Uvoznici, provoznici ili prijevoznici i njihovi
zastupnici dužni su fitosanitarnoj inspekciji omogućiti pregled prijevoznog
sredstva i pošiljke, osigurati otvaranje prijevoznog sredstva i pošiljke bilja,
osigurati potrebnu opremu za kvalitetan pregled (dopunska rasvjeta na mjestu
rada i dr.), uzimanje i prenošenje uzoraka i otpremu uzorka na analizu.

(10) Za pregled osjetljivog bilja u zimskom ili
ljetnom razdoblju i za pregled osjetljivog sadnog materijala, uvoznik ili
njegov zastupnik dužni su osigurati uvjete za očuvanje ispravnosti bilja i
stručnu pomoćnu radnu snagu i odgovorni su za otvaranje, pregled i zatvaranje
pakiranja sadnog materijala.

Članak 25.

Fitosanitarni pregled pošiljke bilja obavlja se pri
dnevnoj svjet­losti, u radno vrijeme fitosanitarne inspekcije, a iznimno noću,
na graničnim prijelazima za koje je to određeno posebnim odobrenjem
Ministarstva.

Članak 26.

(1)
Pošiljka bilja koja se uvozi ili pretovaruje u provozu ili pošiljka sredstva za
zaštitu bilja koja se uvozi, prijavljuje se odmah, a najkasnije u roku 24 sata
od prispjeća, u radno vrijeme fitosanitarne inspekcije. Prijava se podnosi u
pisanom obliku ili prema procjeni inspektora, usmeno, uz predočenje svih
isprava koje prate pošiljku. Obrazac prijave pošiljke bilja koja se uvozi ili
pretovaruje u provozu nalazi se u Prilogu V., koji je sastavni dio ovoga
Pravilnika.

(2) Na
zajedničkom graničnom prijelazu postupak prijave pošiljke obavlja se sukladno
odredbama stavka 1. ovoga članka i tehnologijom pregleda pošiljaka utvrđenom
propisom donijetim na temelju međudržavnog sporazuma o zajedničkom graničnom
prijelazu.

Članak
27.

(1)
Fitosanitarna inspekcija procjenjuje stupanj opasnosti od unošenja karantenskih
štetočinja bilja radi utvrđivanja programa i opsega pregleda (određivanja broja
pakiranja iz kojega će se uzeti uzorci, broja i veličine uzoraka, upućivanja na
laboratorijski pregled, preventivnih postupaka i dr.).

(2) Za
procjenu stupnja opasnosti služe raspoloživi znanstveni i tehnički podaci,
podaci o ranijim nalazima, podaci o prethodnom pregledu u zemlji podrijetla,
ako je takav pregled obavljen, podaci o karantenskim štetočinjama bilja na
određenim biljnim vrstama domaćinima, o podrijetlu bilja, o podrijetlu i
prisutnosti tih karantenskih štetočinja bilja u zemlji podrijetla, o
pouzdanosti fitocertifikata i dr.

(3)
Stupanj opasnosti povećan je uvijek kada se uvozi bilje koje je domaćin
određene karantenske štetočinje bilja iz zemlje u kojoj je ista prisutna.

(4)
Opasnost je manja kada se uvozi ili provozi bilje koje potječe iz zemlje u
kojoj nije utvrđena prisutnost određene karantenske štetočinje ili ako je u
zemlji podrijetla fitosanitarna inspekcija, u suradnji s nadležnim tijelom za
zaštitu bilja te zemlje, obavila pregled u vrijeme vegetacije ili u skladištu.

Članak
28.

(1)
Fitosanitarna inspekcija uzima uzorke iz pošiljke bilja radi utvrđivanja
zdravstvenog stanja bilja i to bez nadoknade vrijednosti uzetih uzoraka.

(2) O
uzetim uzorcima bilja fitosanitarna inspekcija izdaje potvrdu prijevozniku
bilja.

Članak
29.

(1)
Kada fitosanitarna inspekcija, u skladu s člankom 33. stavkom 1. Zakona, povjeri
pregled bilja Zavodu za zaštitu bilja u poljoprivredi i šumarstvu Republike
Hrvatske (u daljnjem tekstu: Zavod) i procijeni da bi taj pregled mogao
potrajati dulje vrijeme, a na graničnom prijelazu nema prikladnog skladišnog
prostora, može rješenjem dopustiti da se pošiljka bilja pod carinskim nadzorom
i uz poduzimanje potrebnih preventivnih postupaka preveze u drugo mjesto
carinjenja, u kojem postoji fitosanitarna inspekcija i odgovarajući skladišni
prostor, u kojem će biti smještena dok ne budu poznati rezultati pregleda.

(2) U
slučaju iz stavka 1. ovoga članka, fitosanitarna inspekcija na prateću ispravu
stavlja klauzulu: »Odobrava se prijevoz pod carinskim nadzorom do skladišta u
... Odmah nakon prispjeća izvijestiti fitosanitarnu inspekciju u ... Pregled
nije obav­ljen.«

Članak
30.

(1)
Kada pri fitosanitarnom pregledu pošiljke bilja utvrdi da je bilje ili ambalaža
zaražena karantenskom štetočinjom bilja ili gospodarski važnom štetočinjom
bilja iznad dopuštenog postotka, koja se na mjestu uvoza ne može potpuno
suzbiti dezinfekcijom ili dezinsekcijom, fitosanitarna inspekcija neće
dopustiti uvoz takve pošiljke već će rješenjem naložiti da se pošiljka vrati
pošiljatelju ili uništi. Istodobno će naložiti poduzimanje preventiv­nih
postupaka radi sprječavanja širenja zaraze.

(2) Kad
naloži da se pošiljka bilja vrati pošiljatelju ili uništi, fitosanitarna će
inspekcija staviti na popratnu ispravu ili na potvrdu carinarnice o zadržavanju
robe klauzulu sljedećeg sadržaja: »Zabranjuje se uvoz. Pošiljka je zaražena
s...«, uz naznaku karantenske ili određene gospodarski važne štetočinje bilja.

(3)
Prisutnost *Quadraspidiotus perniciosus* (Comst.) na plodovima voća koje
se uvozi ili provozi ne smatra se zarazom u smislu ovoga Pravilnika.

Članak
31.

Kad
fitosanitarna inspekcija procijeni da se utvrđena zaraza karantenskom
štetočinjom bilja ili gospodarski važnom štetoči­njom bilja iznad dozvoljenog
postotka može uspješno suzbiti, dopustit će da se takva pošiljka preveze do
najbližeg mjesta na kojem se ti postupci mogu obaviti, uz uvjet:

1. da
nije riječ o karantenskoj štetočinji bilja koja je navedena u Listi
karantenskih štetočinja bilja koje nisu utvrđene na teritoriju Republike
Hrvatske (A1),

2. da
je uvoznik odabrao pravnu ili fizičku osobu prema članku 19. Zakona koja će
obaviti dezinfekciju ili dezinsekciju i poduzeti naložene preventivne postupke,

3. da fitosanitarna inspekcija rješenjem naloži
preventivne postupke pri prijevozu pošiljke (dezinsekcija ili dezinfekcija
prijevoznih sredstava, prijevoz pod uvjetima hlađenja i dr.).

Članak 32.

(1) Kada fitosanitarnim pregledom pošiljke bilja
utvrdi da pošiljka nije zaražena karantenskom štetočinjom bilja niti
gospodarski važnom štetočinjom bilja iznad dopuštenog postotka, fitosanitarna
će inspekcija potvrditi da je obavljen fitosanitarni pregled pošiljke bilja
stavljanjem na carinsku deklaraciju ili prateću ispravu klauzule: »Pošiljka je
pregledana. Uvoz dopušten.«

(2) Kad se uvozi pošiljka bilja sukladno članku 35.
stavka 1. Zakona, fitosanitarna inspekcija postupit će u skladu sa stavkom 1.
ovoga članka i o uvozu takve pošiljke izvijestiti Ministarstvo.

(3) Kada utvrdi da pošiljka sredstava za zaštitu
bilja koja se uvozi udovoljava odredbama Zakona, fitosanitarna će inspekcija
potvrditi da je obavljena kontrola sredstva za zaštitu bilja stavljanjem na
carinsku deklaraciju ili prateću ispravu klauzule: »Uvoz dopušten.«

Članak 33.

(1) Praćenju zdravstvenog stanja, u skladu s člankom
29. stavkom 1. Zakona, podliježe sadni materijal višegodišnjih biljaka iz uvoza
naveden u Prilogu III. ovom Pravilniku i drugo bilje iz uvoza za koje je to
propisano ovim Pravilnikom.

(2) Zdravstveno stanje bilja iz stavka 1. ovoga
članka prati Zavod.

(3) Praćenje zdravstvenog stanja bilja iz stavka 1.
ovoga članka obavlja se:

– nakon uvoza, kod krajnjeg korisnika (u daljnjem
tekstu: karantenski nadzor) ili

– prije
uvoza, kod inozemnog proizvođača.

(4) Na
zahtjev krajnjeg korisnika ili uvoznika, Zavod izdaje potvrdu o posjedovanju
karantenskog objekta na kojem će pratiti zdravstveno stanje uvezenog bilja,
odnosno potvrdu o obavljenom praćenju zdravstvenog stanja bilja kod inozemnog
proizvođača.

(5)
Potvrda iz stavka 4. ovog članka izdaje se i vrijedi za jednokratan uvoz.

Članak
34.

(1) Pri
uvozu pošiljke bilja iz članka 33. stavka 1. ovoga Pravilnika, uvoznik je
fitosanitarnoj inspekciji na ulaznom gra­nič­nom prijelazu, uz ostale isprave,
dužan predočiti izvornik potvrde Zavoda iz članka 33. stavka 4. ovog
Pravilnika.

(2) Ako
se radi o pošiljci bilja koja podliježe karantenskom nadzoru, fitosanitarna će
inspekcija nakon obavljenog fitosanitarnog pregleda sastaviti zapisnik s
podacima o vrsti, sorti, količini, proizvođaču, pošiljatelju, zemlji
podrijetla, zemlji izvoznici, uvozniku i krajnjem korisniku toga bilja i po
jedan primjerak zapisnika dostaviti krajnjem korisniku, Ministarstvu i Zavodu,
a prateće isprave potvrditi stavljanjem klauzule propisane člankom 32. stavkom
1. ovoga Pravilnika.

Članak
35.

(1)
Karantenski nadzor obavlja se na sljedeći način:

1. uzgojem
bilja na karantenskom objektu u trajanju od dva uzastopna vegetacijska
razdoblja,

2.
provjerom vrste i količine bilja koja se uzgaja,

3.
provjerom zdravstvenog stanja bilja za vrijeme vegetacije, najmanje dva puta
tijekom vegetacijskog razdobIja, a prema potrebi i laboratorijskim metodama,

4.
provjerom zdravstvenog stanja ostalih biljaka domaćina karantenskih štetočinja
bilja u krugu od 100 m, a za domaćine bakterijske paleži (*Erwinia amylovora*)
500 m oko parcele na kojoj se nalazi bilje pod karantenskim nadzorom,

5.
zabranom razmnožavanja, umnažanja i iznošenja bilja i njegovih dijelova s
karantenskog objekta ili premještanja na drugu parcelu tijekom karantenskog
nadzora, bez odobrenja Ministarstva.

(2) O
tijeku i završetku karantenskog nadzora Zavod izvješ­ćuje Ministarstvo i
krajnjeg korisnika.

(3)
Prvo izvješće o obavljenom zdravstvenom pregledu kod krajnjeg korisnika Zavod
je dužan dostaviti Ministarstvu u roku 15 dana nakon primitka zapisnika
fitosanitarne inspekcije, a iduća izvješća odmah nakon obavljenih provjera
tijekom vegetacije.

(4)
Posjednik bilja snosi sve troškove karantenskog nadzora kao i eventualne
troškove uništavanja bilja, ako se pri karantenskom nadzoru otkrije pojava
karantenske štetočinje bilja.

Članak
36.

Radi
sprječavanja unošenja određenih karantenskih šteto­či­nja bilja u Republiku
Hrvatsku, zabranjuje se ili ograničava uvoz određenog bilja i biljnih proizvoda
prema Prilogu IV., koji je sastavni dio ovog Pravilnika.

Članak
37.

(1)
Radi sprječavanja unošenja bakterijske paleži - *Erwinia amylovora*
(Burill) Winslow *et al.* u Republiku Hrvatsku, određu­je se sljedeće:

1.
Zabranjuje se uvoz, provoz i provoz s pretovarom, živog bilja i biljnih
dijelova, namijenjenih razmnožavanju ili sadnji, uključujući pelud za
oprašivanje, a isključujući plodove i sjeme, rodova biljaka domaćina
bakterijske paleži navedenih u stavku 2. ovoga članka, podrijetlom iz:
Albanije, Armenije, Austrije, Belgije, Bermuda, Bugarske, Cipra, Češke, Danske,
Egipta, Francuske, Grčke, Indije, Irana, Irske, Italije, Izraela, Jordana,
Kanade, Libanona, Luksemburga, Mađarske, Meksika, Nizozemske, Norveške, Novog
Zelanda, Njemačke, Poljske, Rumunjske, Sjedinjenih Američkih Država, Slovačke,
Slovenije, Španjolske, Švedske, Švicarske, Turske, Ukrajine i Velike Britanije,
u razdoblju od 16. travnja do 31. listopada, ako su biljke podrijetlom iz
zemalja sjeverne polutke, odnosno od 16. listopada do 30. travnja, ako su
biljke podrijetlom iz zemalja južne polutke.

2.
Iznimno se dopušta provoz bez pretovara živog bilja i bilj­nih dijelova,
namijenjenih razmnožavanju ili sadnji, iz rodova biljaka domaćina bakterijske
paleži navedenih u stavku 2. ovoga članka, u razdobljima navedenim u točki 1.
ovoga stavka i pod­rijet­lom iz zemalja navedenih u točki 1. ovoga stavka, pod
uvje­tom da se provoz obavlja u zatvorenim prijevoznim sredstvima
(kontejnerima, kamionima-hladnjačama, vagonima-hladnjačama) ili poštanskim
paketima.

(2) Biljke domaćini bakterijske paleži, prema ovom
Pravilniku, jesu vrste iz rodova merale (*Amelanchier* spp.), japanske
dunje (*Chaenomeles* spp.), dunjarice (*Cotoneaster* spp.), gloga (*Crataegus*
spp.), dunje (*Cydonia* spp.), japanske mušmule (*Eriobotrya* spp.),
jabuke (*Malus* spp.), mušmule (*Mespilus* spp.), glogovice (*Pyracantha*
spp.), kruške (*Pyrus* spp.), oskoruše (*Sorbus* spp.) i *Stranvaesia*
spp.

(3)
Dopušta se uvoz, radi uzgoja, živog bilja iz stavka 2. ovoga članka, i njegovih
dijelova, iz nezaraženih područja zemalja iz stavka 1. točke 1. ovoga članka,
uz praćenje zdravstvenog stanja bilja, u razdoblju od 1. studenoga do 15.
travnja kad bilje potječe iz zemalja sjeverne polutke, odnosno od 1. svibnja do
15. listopada kad bilje potječe iz zemalja južne polutke.

Članak
38.

(1) Kad
na granični prijelaz stigne pošiljka bilja protivno odredbama članka 34. stavka
1., članka 36. ili članka 37. ovoga Pravilnika, fitosanitarna će inspekcija bez
pregleda bilja donijeti rješenje o vraćanju pošiljke bilja pošiljatelju, a na
popratnu ispravu staviti klauzulu: »Zabranjuje se uvoz.«

(2) Kada tijekom fitosanitarnog pregleda utvrdi da pošiljka
sadrži bilje čiji je uvoz zabranjen ili ograničen, fitosanitarna će inspekcija
postupiti prema odredbi stavka 1. ovoga članka.

Članak 39.

(1) Kad se pošiljka bilja uvozi kontejnerom preko
ulaznog graničnog prijelaza na kojem se ne obavlja pregled kontejnerskih
pošiljaka, fitosanitarna inspekcija pregledava samo prateće isprave i pritom
provjerava:

1. ne sadrži li kontejnerska pošiljka bilje ili
biljne proizvode čiji je uvoz zabranjen ili ograničen odredbama Zakona ili na
temelju njega donijetih propisa,

2.
prati li pošiljku propisani fitocertifikat, odnosno radi li se o pošiljci za
koju je određeno da fitocertifikat nije obvezan sukladno članku 1112. stavku 1.
ovog Pravilnika i

3.
udovoljava li pošiljka ostalim uvjetima propisanim Zakonom i na temelju njega
donijetim propisima.

(2) Kad
fitosanitarna inspekcija na ulaznom graničnom prijelazu utvrdi da su ispunjeni
uvjeti iz stavka 1. točke 1. do 3. ovog članka, odobrit će prijevoz kontejnera
pod carinskim nadzorom do službeno određenog kontejnerskog terminala, gdje će
se obaviti pregled bilja, a na prateću će ispravu staviti sljedeću klauzulu:
»Odobrava se prijevoz pod carinskim nadzorom do kontejnerskog terminala u...
Odmah nakon prispjeća izvijestiti fitosanitarnu inspekciju u... Pregled nije
obavljen.«

(3) Ako
fitosanitarna inspekcija na ulaznom graničnom prijelazu utvrdi da pošiljka
bilja iz stavka 1. ovoga članka ne ispunjava neki od uvjeta iz stavka 1. točke
1. do 3. ovog članka, naložit će rješenjem da se pošiljka vrati pošiljatelju, a
na prateću ispravu staviti klauzulu propisanu člankom 2021. stavkom 1. ili
člankom 38. stavkom 1. ovoga Pravilnika.

(4)
Kontejnerima se, u smislu ovoga Pravilnika, smatraju kontejneri zatvorena tipa,
teretnog obujma većeg od 3 mł, namijenjeni prijevozu bilja, koji odgovaraju
međunarodnim normama za prijevoz robe pod carinskim nadzorom.

Članak
40.

Kad pri
fitosanitarnom pregledu bilja pri uvozu i provozu fitosanitarna inspekcija
posumnja da je nađena opasna vrsta štetočinje bilja koje nema u Europi, a nije
navedena u Listama karantenskih štetočinja bilja, prije završetka pregleda o
tome izvješćuje Ministarstvo.

III.
ZDRAVSTVENI PREGLED BILJA PRI IZVOZU

Članak
41.

(1) Ako
zemlja uvoznica ili zemlja preko koje se pošiljka bilja provozi zahtijeva da
pošiljku bilja prati fitocertifikat, pošiljatelj bilja je dužan, u smislu
članka 36. stavka 1. Zakona, Zavodu ili fitosanitarnoj inspekciji, ako ona
postoji u mjestu utovara, 24 sata prije utovara podnijeti pisani zahtjev za
pregled pošiljke bilja i izdavanje fitocertifikata, na obrascu iz Priloga VI.,
koji je sastavni dio ovoga Pravilnika.

(2) Obrazac iz stavka 1. ovoga članka može se
zamijeniti zahtjevom izvoznika ukoliko taj zahtjev sadrži iste podatke kao i propisani
obrazac.

(3) Uz zahtjev za pregled pošiljke sjemena ili sadnog
materijala pošiljatelj bilja je dužan priložiti svjedodžbu o zdravstvenom
stanju usjeva i objekata za proizvodnju sjemenskog i sadnog materijala. Te se
pošiljke obvezno pregledavaju na mjestu utovara.

(4) Kada zbog opravdanih razloga zdravstveni pregled
pošiljke bilja koja se izvozi, osim pošiljke sjemena i sadnog materijala, nije
obavljen u mjestu utovara, izvoznik je u zahtjevu što ga podnosi fitosanitarnoj
inspekciji na graničnom prijelazu dužan obrazložiti zašto pregled nije obavljen
u mjestu utovara i osigurati sve uvjete za sigurno i kvalitetno obavljanje
zdravstvenog pregleda (pristup do svih dijelova pošiljke, uzimanje uzoraka i
dr.).

Članak
42.

Nakon
primitka zahtjeva za pregled pošiljke bilja i izdavanje fitocertifikata,
sukladno članku 41. ovoga Pravilnika, Zavod ili fitosanitarna inspekcija obavit
će pravodobno zdravstveni pregled pošiljke bilja.

Članak
43.

(1)
Zdravstveni pregled pošiljke bilja pri izvozu obuhvaća pregled bilja, ambalaže
i prijevoznog sredstva, a pri reeksportu i isprava koje prate pošiljku bilja.

(2) Kad
se pri zdravstvenom pregledu pošiljke bilja utvrdi da ona nije zaražena
štetočinjom bilja zbog koje je zabranjeno da se unese u zemlju uvoznicu ili u
zemlju kroz koju se provozi, Zavod ili fitosanitarna inspekcija izdat će
fitocertifikat.

(3) Fitocertifikat mora biti izdan na dan pregleda, a
vrijedi najviše 14 dana od dana izdavanja do prelaska granice Republike
Hrvatske.

(4) Kad se pri zdravstvenom pregledu pošiljke bilja
utvrdi da je pošiljka bilja zaražena štetočinjom bilja zbog koje je zabranjeno
da se unese u zemlju uvoznicu ili u zemlju kroz koju se provozi ili da
prijevozno sredstvo i ambalaža ne udovoljavaju uvjetima za izvoz, Zavod ili
fitosanitarna inspekcija neće izdati fitocertifikat za izvoz takve pošiljke ili
će u dogovoru s pošiljateljem naložiti da se prije izdavanja fitocertifikata
provedu potrebni dodatni postupci.

Članak 44.

(1) Obrazac fitocertifikata za pošiljke bilja koje se
izvoze tiska se prema predlošku iz Priloga I., koji je sastavni dio ovoga
Pravilnika, a za pošiljke bilja koje se reeksportiraju, prema predlošku iz
Priloga II. ovom Pravilniku.

(2) Obrasci iz stavka 1. ovoga članka tiskaju se na
engleskom jeziku, a na poleđini se tiska odgovarajući tekst na francuskom,
njemačkom i ruskom jeziku.

(3) Fitocertifikat se ispunjava na engleskom,
francuskom, njemačkom ili ruskom jeziku, istim pisaćim strojem ili
kompjuterskim pisačem, ili rukom, čitljivo, tiskanim slovima. Na
fitocertifikatu, pored otiska pečata fitosanitarne inspekcije i potpisa
inspektora, mora biti čitljivo napisano njegovo ime i prezime.

IV.
FITOSANITARNI PREGLED BILJA I KONTROLA SREDSTAVA ZA ZAŠTITU BILJA PRI PROVOZU

Članak 45.

(1) Pošiljke bilja koje se provoze preko teritorija
Republike Hrvatske i pretovaruju u druga prijevozna sredstva, osim zrakoplovnih
i kontejnerskih pošiljaka, podliježu fitosanitarnom pregledu samo na mjestima
koja su određena za promet bilja preko državne granice.

(2) Iznimno, pošiljke bilja koje se provoze preko
teritorija Republike Hrvatske i pretovaruju u druga prijevozna sredstva, mogu
se pregledati i na drugome mjestu, na temelju odobrenja Ministarstva.

(3) Pošiljke sredstava za zaštitu bilja koje se
pretovaruju u provozu, smiju se pretovarivati samo uz pisano odobrenje
fitosanitarne inspekcije kojim se određuju mjesto, vrijeme i uvjeti pretovara,
čime se osigurava bezopasan postupak pretovara i sprječa­va da dio pošiljke
ostane nepretovaren.

(4) Pretovar pošiljke bilja ili pošiljke sredstava za
zaštitu bilja u provozu ne smije započeti bez nazočnosti fitosanitarne
inspekcije.

Članak 46.

(1) Kad pošiljka bilja koja se provozi i u provozu
pretovaruje na području Republike Hrvatske ulazi u Republiku Hrvatsku preko ulaznog
graničnog prijelaza na kojem se ne obavlja pretovar, fitosanitarna inspekcija
pregledava samo prateće isprave i pritom provjerava:

1. ne
sadrži li pošiljka bilje ili biljne proizvode čiji je provoz zabranjen ili
ograničen odredbama Zakona ili na temelju Zakona donijetih propisa,

2.
prati li pošiljku propisani fitocertifikat, odnosno radi li se o pošiljci za
koju je određeno da fitocertifikat nije obvezan sukladno članku 1112. stavku 1.
ovoga Pravilnika i

3. udovoljava li pošiljka ostalim uvjetima propisanim
Zakonom i na temelju njega donijetim propisima.

(2) Kad fitosanitarna inspekcija na ulaznom graničnom
prijelazu utvrdi da su ispunjeni uvjeti iz stavka 1. točke 1. do 3. ovog
članka, odobrit će prijevoz takve pošiljke pod carinskim nadzorom do službeno
određenog mjesta u unutrašnjosti Repub­like Hrvatske, gdje će se obaviti
pretovar i pregled bilja, a na prateću će ispravu staviti sljedeću klauzulu:
»Odobrava se prijevoz pod carinskim nadzorom do mjesta pretovara. Pošiljka nije
pregledana. Odmah nakon prispjeća izvijestiti fitosanitarnu inspekciju u…«

(3) Ako fitosanitarna inspekcija na ulaznom graničnom
prijelazu utvrdi da pošiljka bilja iz stavka 1. ovoga članka ne ispunjava neki
od uvjeta iz stavka 1. točke 1. do 3. ovoga članka, naložit će rješenjem da se
pošiljka vrati pošiljatelju ili uništi o trošku prijevoznika, a na prateću će
ispravu staviti klauzulu: »Zabranjuje se provoz.« te ukratko navesti razlog
zabrane.

Članak 47.

(1) Kada fitosanitarnim pregledom pošiljke bilja iz
članka 45. stavka 1. ovoga Pravilnika utvrdi prisutnost karantenske šteto­či­nje
bilja ili prisutnost određene gospodarski važne štetočinje bilja u postotku
većem od dopuštenog, fitosanitarna će inspekcija rješenjem zabraniti provoz
pošiljke bilja i naložiti da se ona vrati pošiljatelju, ako međunarodnim
ugovorom o zaštiti bilja nije drugačije određeno, te na prateću ispravu staviti
klauzulu: »Zabranjuje se provoz. Pošiljka je zaražena s ...«, uz naznaku naziva
štetočinje bilja.

(2) Pošiljka bilja koja se iz broda pretovaruje u
više željezničkih ili cestovnih prijevoznih sredstava i obrnuto, i postupno
otprema, mora se pretovariti u roku utvrđenom rješenjem fitosanitarne
inspekcije, a podliježe fitosanitarnom pregledu na početku i tijekom pretovara.

(3) Kada fitosanitarnim pregledom utvrdi da pošiljka
nije zaražena karantenskom štetočinjom bilja ili gospodarski važnom štetočinjom
bilja iznad određenoga postotka, fitosanitarna će inspekcija na popratnu
ispravu staviti klauzulu: »Pošiljka je pregledana. Provoz dopušten.« Klauzula
se stavlja na carinsku ispravu nakon obavljenog pregleda.

(4) Ako je za vrijeme provoza kroz Republiku Hrvatsku
pošiljka bilja oštećena i ako je potrebno obaviti pretovar, prijevoznik će o
tome izvijestiti najbližu fitosanitarnu inspekciju, koja će postupiti po
odredbama ovoga Pravilnika. Troškove koji nastanu u svezi s tim snosi
prijevoznik.

Članak 48.

Kad pri pretovaru pošiljke bilja koja se provozi, u
mjestu pretovara preostane neki njen dio, taj se dio mora vratiti u zemlju
izvoznicu ili prodati putem dražbe, ako ne prijeti opasnost širenja karantenske
štetočinje bilja, ili uništiti. Uništavanje obavlja prije­voz­nik u nazočnosti
fitosanitarne inspekcije.

Članak
49.

S
pošiljkom bilja koja se provozi kroz Republiku Hrvatsku i pritom ne pretovaruje
na njenu području, a koja podliježe fitosanitarnom pregledu jer se provozi na
način kojim nije isključena opasnost od širenja štetočinja bilja, postupa se u
skladu s člankom 47. stavkom 1., 3. i 4. i člankom 48. ovog Pravilnika.

V.
DOPUŠTENA ZASTUPLJENOST ODREĐENIH ŠTETOČINJA BILJA U POŠILJKAMA BILJA

Članak
50.

U
pošiljkama sjemena i sadnog materijala koje se uvoze, prisutnost gospodarski
važnih štetočinja bilja ne smije biti veća od one koja je određena propisima za
iste vrste sjemena i sadnog materijala u unutarnjem prometu.

Članak
51.

(1)
Radi zaštite bilja i biljnih proizvoda i skladišta u kojima se oni čuvaju,
određuje se najmanji broj živih kukaca ili grinja u pošiljkama bilja koje se
uvoze pri kojem se pošiljka smatra zaraženom u smislu ovoga Pravilnika.

(2)
Pošiljke bilja koje se uvozi za daljnju preradu smatraju se zaraženima ako je u
uzorku uzetom iz pošiljke broj živih kukaca ili grinja u svim razvojnim
oblicima jednak ili veći od broja određenog u Prilogu VII., koji je sastavni
dio ovoga Pravilnika.

(3)
Pošiljke bilja koje se uvozi za ljudsku prehranu, a koje se prije stavljanja u
promet više ne prerađuje pa zbog toga osim dezinsekcije nema drugih mogućnosti
za otklanjanje zaraze kukcima ili grinjama, smatraju se zaraženima ako se u
uzetom uzorku nađu živi kukci ili grinje određeni u Prilogu VII., bez obzira na
vrstu i brojnost.

(4) Ako
se na graničnom prijelazu ne može sa sigurnošću odrediti vrsta ili brojnost
kukaca ili grinja ili procijeniti opasnost od njihova širenja, fitosanitarna
inspekcija može privremeno zaustaviti uvoz pošiljke i pregled, o trošku
uvoznika, povjeriti Zavodu.

(5) Ako
se fitosanitarnim pregledom utvrdi da je pošiljka zaražena sukladno stavku 2.
ovoga članka, fitosanitarna će inspekcija rješenjem naložiti uvozniku da u
određenom roku obavi dezinsekciju pošiljke.

VI.
OSTALI POSTUPCI U ZAŠTITI BILJA PRI UVOZU, IZVOZU I PROVOZU

Članak
52.

Uvoznici,
prijevoznici, carina, granične inspekcije i fitosanitarna inspekcija dužni su, radi
sprječavanja širenja i suzbijanja karantenskih štetočinja bilja, za vrijeme
zdravstvenog pregleda pošiljke bilja provesti preventivne postupke i to:

1.
sumnjati na prisutnost karantenske štetočinje bilja u svakoj pošiljci bilja
koja se uvozi ili provozi i iz nje uzetom uzorku, sve do završetka zdravstvenog
pregleda,

2.
spriječiti otvaranje, pregledavanje i uzimanje uzoraka iz pošiljke bilja bez
suglasnosti fitosanitarne inspekcije, osim poš­tan­ske pošiljke, čiji sadržaj
utvrđuje carinska služba,

3. pregledavati
uzorke bilja u radnoj prostoriji s priručnom opremom, koja se nalazi na
graničnom prijelazu i koja je opremljena za tu svrhu, gdje su osigurani uvjeti
za kvalitetan rad i provođenje preventivnih postupaka radi sprječavanja širenja
karantenskih štetočinja bilja,

4. spriječiti iznošenje ili slanje nepregledanih
uzoraka bilja ako nisu pakirani na takav način koji onemogućuje širenje šteto­činja
bilja,

5. dostavljati uzorke bilja Zavodu sukladno članku
33. stav­ku 1. Zakona, uz poduzimanje sigurnosnih postupaka, kao hitne i
vrijednosne pošiljke,

6. upoznati s preventivnim postupcima pravne i
fizičke osobe koje neposredno sudjeluju u zdravstvenom pregledu bilja.

Članak 53.

(1) Radi sprječavanja širenja i radi suzbijanja
karantenskih i određenih gospodarski važnih štetočinja bilja pri uvozu, izvozu
i provozu, fitosanitarna inspekcija može rješenjem naložiti dezinfekciju ili
dezinsekciju, koju provodi pravna ili fizička osoba u skladu s odredbama članka
19. Zakona.

(2) Provedbu postupaka iz stavka 1. ovoga članka
nadzire fitosanitarna inspekcija prema mjestu u kojem se ti postupci provode.

Članak 54.

Kad fitosanitarna inspekcija rješenjem naredi da se
pošiljka bilja uništi, pošiljku će uništiti uvoznik ili prijevoznik odnosno
njegov zakonski zastupnik u nazočnosti fitosanitarnog inspektora i carinskog
djelatnika, o čemu se sastavlja zapisnik.

Članak 55.

Granični prijelazi preko kojih se obavlja promet
pošiljaka bilja moraju imati uređaje ili jame za uništavanje bilja. Troškove
uništavanja bilja, za koje je određena takva mjera, snose za uvozne pošiljke
uvoznici, a za provozne pošiljke prijevoznici.

VII.
ZAVRŠNE ODREDBE

Članak
56.

Stupanjem
na snagu ovoga Pravilnika prestaje važiti Pravilnik o zdravstvenoj kontroli
bilja i kontroli sredstava za zaštitu bilja u prometu preko državne granice
(»Narodne novine« br. 12/95, 96/95, 46/99 i 58/03).

Članak
57.

Ovaj
Pravilnik stupa na snagu osmoga dana od dana objave u »Narodnim novinama«.

Klasa: 320-17/04-01/1

Urbroj: 525-01-04-1

Zagreb,
16. veljače 2004.

Ministar
poljoprivrede, šumarstva
i vodnoga gospodarstva
**Petar** **Čobankovi****ć,**  v. r.

if !supportEmptyParas endif

if !supportEmptyParas endif

*Prilog I.*

|  |  |  |  |  |  |  |  |
| --- | --- | --- | --- | --- | --- | --- | --- |
| 1. Naziv i adresa izvoznika | | | 2. SVJEDODŽBA O ZDRAVSTVENOM STANJU BILJA  (fitocertifikat)  Broj  Izvornik | | |  | |
| 3. Prijavljeni naziv i adresa primatelja | | | 4. Služba za zaštitu bilja Republike Hrvatske  Službi za zaštitu bilja | | |  | |
| 5. Mjesto podrijetla | | |  | |
| 6. Prijavljeno sredstvo prijevoza | | | ![](dodatni/349411.gif) | | |  | |
| 7. Prijavljeno mjesto uvoza | | |  | |
|  | 8. Karakteristične oznake: broj i opis pakiranja, naziv proizvoda i botanički naziv bilja | | | | 9. Prijavljena količina | |  |
|  | 10. Ovim se potvrđuje da su navedeno bilje ili biljni proizvodi podvrgnuti odgovarajućem postupku, da je utvrđeno da nisu zaraženi karantenskim štetočinjama i da praktično nisu zaraženi drugim opasnim štetočinjama te da odgovaraju zahtjevima zemlje uvoznice | | | | | |  |
|  | 11. Dopunska izjava | | | | | |  |
|  | POSTUPAK DEZINFESTACIJE | | | 18. Mjesto izdavanja  Nadnevak  Ime i potpis                                                  M.P.  ovlaštene osobe  if !supportEmptyParas endif | | | |
|  | 12. Postupak | | |
|  | 13. Sredstvo (aktivna tvar) | 14. Trajanje i temperatura | |
|  | 15. Koncentracija | 16. Nadnevak | |
|  | 17. Dopunska informacija | | |
if !supportMisalignedColumns|  |  |  |  |  |  |  |  |
endif

if !supportEmptyParas endif

Nikakvu financijsku odgovornost u vezi s ovim
certifikatom neće snositi Ministarstvo poljoprivrede, šumarstva i vodnoga
gospodarstva Republike Hrvatske, niti njegov službenik odnosno predstavnik.

*Prilog II.*

|  |  |  |  |  |  |  |  |
| --- | --- | --- | --- | --- | --- | --- | --- |
| 1. Naziv i adresa izvoznika | | | 2. SVJEDODŽBA O ZDRAVSTVENOM STANJU BILJA  (fitocertifikat) ZA REEKSPORT  Broj  Izvornik | | |  | |
| 3. Prijavljeni naziv i adresa primatelja | | | 4. Služba za zaštitu bilja Republike Hrvatske  Službi za zaštitu bilja | | |  | |
| 5. Mjesto podrijetla | | |  | |
| 6. Prijavljeno sredstvo prijevoza | | | ![](dodatni/349411.gif) | | |  | |
| 7. Prijavljeno mjesto uvoza | | |  | |
|  | 8. Karakteristične oznake: broj i opis pakiranja, naziv proizvoda i botanički naziv bilja | | | | 9. Prijavljena količina | |  |
|  | 10. Ovime se potvrđuje:  – da su navedeno bilje ili biljni proizvodi uvezeni u HRVATSKU (zemlju reeksporta)  iz                                                          (zemlje podrijetla), pri čemu ih je pratio fitocertifikat br.                                                    , čiji je:  \* ¨ izvornik    ¨ ovjerena preslika priložena ovoj svjedodžbi,  – da su  \* ¨ pakirani u   ¨ prepakirani u   ¨ izvornoj ambalaži    ¨ novu ambalažu,  – da se na temelju  \* ¨ izvornog fitocertifikata i ¨ dodatnog pregleda smatra da udovoljavaju važećim fitosanitarnim zahtjevima zemlje uvoznice i  – da tijekom skladištenja u HRVATSKOJ (zemlji reeksporta) pošiljka nije bila izložena opasnosti od zaraze ili infekcije.  \* Upisati križić u odgovarajući kvadratić. | | | | | |  |
|  | 11. Dopunska izjava | | | | | |  |
|  | POSTUPAK DEZINFESTACIJE | | | 18. Mjesto izdavanja  Nadnevak  Ime i potpis                                                  M.P.  ovlaštene osobe  if !supportEmptyParas endif | | | |
|  | 12. Postupak | | |
|  | 13. Sredstvo (aktivna tvar) | 14. Trajanje i temperatura | |
|  | 15. Koncentracija | 16. Nadnevak | |
|  | 17. Dopunska informacija | | |
if !supportMisalignedColumns|  |  |  |  |  |  |h=3 style='border:none'>  |
endif

if !supportEmptyParas endif

Nikakvu
financijsku odgovornost u vezi s ovim certifikatom neće snositi Ministarstvo
poljoprivrede, šumarstva i vodnoga gospodarstva Republike Hrvatske, niti njegov
službenik odnosno predstavnik.

*if !supportEmptyParas endif*

*Prilog III.*

# VRSTE SADNOG MATERIJALA VIŠEGODIŠNJIH BILJAKA IZ UVOZA KOJE

# PODLIJEŽU PRAĆENJU ZDRAVSTVENOG STANJA

|  |  |
| --- | --- |
| **OPIS** | **ZEMLJA PODRIJETLA** |
| *Rosaceae*  1. živo bilje, neovisno o namjeni, te biljni dijelovi namijenjeni razmnožavanju ili sadnji, osim plodova i sjemena, roda *Chaenomeles* | Indija, Japan, Južnoafrička Republika, Zimbabve, Sjeverna, Srednja i Južna Amerika, Australija i Novi Zeland |
| 2. živo bilje, neovisno o namjeni, te biljni dijelovi namijenjeni razmnožavanju ili sadnji, osim plodova i sjemena, rodova *Crataegus, Cydonia* i *Pyrus* | Indija, Južnoafrička Republika, Zimbabve, Azija, Sjeverna, Srednja i Južna Amerika, Australija i Novi Zeland |
| 3. živo bilje, neovisno o namjeni, te biljni dijelovi namijenjeni razmnožavanju ili sadnji, osim plodova i sjemena, roda *Malus* | sve zemlje |
| 4. živo bilje, neovisno o namjeni, te biljni dijelovi namijenjeni razmnožavanju ili sadnji, osim plodova i sjemena, roda *Photimal'>Photinia* | Azija i Sjeverna Amerika |
| 5. živo bilje, neovisno o namjeni, te biljni dijelovi namijenjeni razmnožavanju ili sadnji, osim plodova i sjemena, roda *Prunus* | sve zemlje |
| 6. živo bilje, neovisno o namjeni, te biljni dijelovi namijenjeni razmnožavanju ili sadnji, osim plodova i sjemena, roda *Rubus* | sve zemlje |
| *Rutaceae*  7. živo bilje, neovisno o namjeni, te biljni dijelovi namijenjeni razmnožavanju ili sadnji, osim plodova i sjemena, roda *Citrus* i njegovih križanaca | Španjolska, Italija i izvaneuropske zemlje |
| *Vitaceae*  8. živo bilje, neovisno o namjeni, te biljni dijelovi namijenjeni razmnožavanju ili sadnji, osim plodova i sjemena, roda *Vitis* | sve zemlje |

*Prilog IV.*

**BILJE I BILJNI
PROIZVODI ČIJI JE UVOZ ZABRANJEN ILI OGRANIČEN**

|  |  |
| --- | --- |
| **OPIS** | **ZEMLJA PODRIJETLA** |
| 1. živo bilje, neovisno o namjeni, i biljni dijelovi namijenjeni razmnožavanju ili sadnji, osim plodova i sjemena, rodova *Abies, Cedrus, Larix, Picea, Pinus, Pseudotsuga* i *Tsuga.* Dopušta se uvoz, uz provođenje karantenskog nadzora, uzoraka plemki i peluda podrijetlom iz nezaraženih područja, sukladno članku 35. stavku 1. Zakona. | Belgija, Francuska, Portugal i izvaneuropske zemlje |
| 2. živo bilje, neovisno o namjeni, i biljni dijelovi, s lišćem, namijenjeni razmnožavanju ili sadnji, osim sjemena, roda *Castanea* | Sjeverna Amerika |
| 3. živo bilje, neovisno o namjeni, i biljni dijelovi namijenjeni razmnožavanju ili sadnji, osim sjemena, roda *Ulmus* | Kanada i SAD |
| 4. živo bilje, neovisno o namjeni, i biljni dijelovi namijenjeni razmnožavanju ili sadnji, osim sjemena, roda *Quercus.* Dopušta se uvoz uzoraka sjemena iz nezaraženih područja, uz provođenje karantenskog nadzora, sukladno članku 35. stavku 1. Zakona | Sjeverna Amerika |
| 5. živo bilje, neovisno o namjeni, i biljni dijelovi namijenjeni razmnožavanju ili sadnji, osim sjemena, roda *Populus.* Dopušta se uvoz uzoraka bilja podrijetlom iz nezaraženih područja, uz provođenje karantenskog nadzora, sukladno članku 35. stavku 1. Zakona. | Austrija, Belgija, Češka, Danska, Francuska, Irska, Luksemburg, Nizozemska, Njemačka, Portugal, Rusija, Slovačka, Švicarska, Velika Britanija i izvaneuropske zemlje |
| 6. živo bilje, neovisno o namjeni, i biljni dijelovi namijenjeni razmnožavanju, osim sjemena, roda *Platanus.*Dopušta se uvoz uzoraka bilja podrijetlom iz nezaraženih područja, uz provođenje karantenskog nadzora, sukladno članku 35. stavku 1. Zakona. | Francuska, Italija, Slovačka, Švicarska, Armenija i SAD |
| 7. drvo četinjača (*Coniferales*), uključujući i drvo koje nije zadržalo svoju prirodnu oblu površinu.  Zabrana se ne odnosi na drvo:  a) s kojeg je skinuta kora i na kojem nema rupa od ličinki izvaneuropskih vrsta roda *Monochamus,* promjera većeg od 3 mm, ili  b) koje je prilikom prerade osušeno u sušari do sadržaja vlage manjeg od 20%, izraženog u postotku suhe tvari, što se dokazuje oznakom »K.D.« ili »kiln-dried« na drvu ili njegovoj ambalaži, ili  c) koje je bilo podvrgnuto toplinskoj obradi kojom se postiže minimalna temperatura jezgre drveta od 56 ºC u trajanju od 30 minuta, što se dokazuje odgovarajućom oznakom na drvu. | izvaneuropske zemlje |

if !supportEmptyParas endif

|  |  |
| --- | --- |
| **OPIS** | **ZEMLJA PODRIJETLA** |
| 8. drvo roda *Castanea* i *Quercus*:  a) s kojeg nije skinuta kora i  b) s kojeg je skinuta kora, ali je u cijelosti ili dijelom zadržalo svoju prirodnu oblu površinu.  Zabrana se ne odnosi na drvo iz točke b):  – koje je dezinficirano primjenom vrućeg zraka ili vruće vode, što mora biti navedeno u fitocertifikatu, ili  – koje je prilikom prerade osušeno u sušari na manje od 20% vlage, izražene u postotku suhe tvari, što se dokazuje oznakom »K.D.« ili »kiln-dried« na drvu ili njegovoj ambalaži | Sjeverna Amerika |
| Populus, s kojeg nije skinuta kora | Sjeverna, Srednja i Južna Amerika |
| 10. drvo roda *Platanus*, uključujući i drvo koje nije zadržalo svoju prirodnu oblu površinu | Francuska, Italija, Slovačka, Švicarska, Armenija i SAD |
| 11. izolirana kora drveta četinjača (*Coniferales*) | izvaneuropske zemlje |
| 12. izolirana kora drveta roda *Castanea* | Sjeverna Amerika |
| 13. izolirana kora drveta roda *Quercus*, osim *Quercus* *suber* | Sjeverna Amerika |
| 14. izolirana kora drveta roda *Populus* | Sjeverna, Srednja i Južna Amerika |
| 15. krumpir (*Solanum tuberosum* i *Solanum* spp.), uključujući divlje i polukulturne klonove.  Zabrana se odnosi na krumpir za sjeme i potrošnju, na živo bilje i biljne dijelove, namijenjene sadnji i razmnožavanju, gomolje, biljke s korijenom i njihove dijelove, osim pravog sjemena i kulture tkiva te uzoraka sjemenskog krumpira koji potječu iz nezaraženih područja, a uvoze se u skladu s člankom 35. Zakona, uz provođenje karantenskog nadzora. | Sjeverna, Srednja i Južna Amerika, osim Kanade i SAD |
| 16. tlo i drugi supstrati za rast bilja koji se dijelom sastoje od tla ili krutih organskih tvari, sa ili bez bilja, te njihovi ostaci na bilju. Dopušta se uvoz tla i supstrata nad kojima je obavljena dezinfekcija i dezinsekcija. | izvaneuropske zemlje |
| 17. živo bilje i biljni dijelovi, neovisno o namjeni, osim sjemena, roda *Juniperus* | Azija, Sjeverna Amerika i Gvatemala |
| 18. živo bilje i biljni dijelovi, namijenjeni razmnožavanju ili sadnji, osim sjemena, rodova *Chaenomeles, Cydonia, Crataegus, Malus, Photinia, Prunus, Pyrus* i *Rosa.* Dopušta se uvoz bilja u stadiju mirovanja, bez lišća, cvjetova i plodova, uz provođenje karantenskog nadzora. | izvaneuropske zemlje |

*Prilog V.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_                                      Fitosanitarnoj inspekciji

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_                                      \_\_\_\_\_\_\_\_\_\_\_\_\_\_\_\_\_\_\_

*(Naziv i adresa podnositelja prijave)*

**PRIJAV****A**

**POŠILJKE BILJA KOJA PODLIJEŽE FITOSANITARNOM PREGLEDU
PRI UVOZU – PROVOZU**

if !supportEmptyParas endif

1.
Sadržaj pošiljke (vrsta bilja i namjena):
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Količina (kg ili m³): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. Način i broj pakiranja:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

4. Vrsta pošiljke i oznaka prijevoznog sredstva:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5. Uvoznik – provoznik: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

6. Pošiljatelj:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

7. Primatelj ili korisnik:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

8. Svjedodžba o zdravstvenom stanju bilja broj:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

9. Rješenje Ministarstva poljoprivrede, šumarstva i
vodnoga gospodarstva:

klasa: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ urbroj:
\_\_\_\_\_\_\_\_\_\_\_\_\_\_\_\_\_\_\_\_\_\_ , od \_\_\_\_\_\_\_\_\_\_\_\_\_\_\_\_

Dokumentacija
o pošiljci potrebna za pregled i ovjeru priložena je uz ovu prijavu.

Za
pregled pošiljke osigurani su propisani uvjeti dana: \_\_\_\_\_\_\_\_\_\_\_\_\_\_\_\_\_\_\_u
\_\_\_\_\_\_\_\_\_\_\_ sati.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(Žig i potpis podnositelja
prijave)*

if !supportEmptyParas endif

Redni
broj u Knjizi uvoza, izvoza i provoza bilja: \_\_\_\_\_\_\_\_\_\_\_\_\_\_\_\_\_

Pregled obavljen dana \_\_\_\_\_\_\_\_\_\_\_\_\_\_\_\_\_\_\_\_\_ u
\_\_\_\_\_\_\_\_\_\_\_\_ sati.

Naknada za fitosanitarni pregled pošiljke bilja
zaračunata je u iznosu od \_\_\_\_\_\_\_\_\_\_\_\_\_\_\_\_\_ kuna.

Primjedba:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fitosanitarni inspektor:

\_\_\_\_\_\_\_\_\_\_\_\_\_\_\_\_\_\_\_\_

*Prilog**VI**.*

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  *(Naziv i adresa podnositelja zahtjeva)* | Fitosanitarnoj inspekciji  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Zavodu za zaštitu bilja u poljoprivredi i šumarstvu Republike Hrvatske |

ZAHTJEV

**ZA ZDRAVSTVENI PREGLED POŠILJKE BILJA PRI IZVOZU – REEKSPORTU**

if !supportEmptyParas endif

Molimo
da obavite zdravstveni pregled pošiljke bilja namijenjene izvozu – reeksportu i
izdate svjedodžbu o zdravstvenom stanju (fitocertifikat).

1. Sadržaj pošiljke (vrsta bilja i namjena):
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Količina (kg ili m³):
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. Način i broj pakiranja:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

4. Vrsta pošiljke i oznaka prijevoznog sredstva:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5. Pošiljatelj (naziv i adresa):
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

6. Primatelj (naziv i adresa):
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

7. Podaci o obavljenoj dezinsekciji ili dezinfekciji
pošiljke (naziv sredstva, koncentracija ili doza

primjene, nadnevak) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

8. Uvjeti koje postavlja zemlja uvoznica (štetočinje
kojima pošiljka ne smije biti zaražena,

dopunske izjave i dr.):
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SAMO ZA REEKSPORTNE POŠILJKE

9. Mjesto i način uskladištenja pošiljke bilja do
reeksporta: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

10. Promjene tijekom skladištenja (prepakirano,
dorađeno): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(Žig i potpis podnositelja prijave)*

if !supportEmptyParas endif

Redni
broj upisnika: \_\_\_\_\_\_\_\_\_\_\_\_\_\_\_\_\_

Izdana svjedodžba: izvornik br. \_\_\_\_\_\_\_\_\_\_\_\_ (         ); duplikat (kom.): \_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(Mjesto i nadnevak izdavanja)*

Fitosanitarni inspektor:

\_\_\_\_\_\_\_\_\_\_\_\_\_\_\_\_\_\_\_\_\_

*Prilog**VII**.*

**MJERILA ZA
ODREĐIVANJE ZARAZE POŠILJKE BILJA
KUKCIMA I GRINJAMA**

|  |  |  |
| --- | --- | --- |
| STUPANJ OPAS-  NOSTI | MJERILO ZARAZE | VRSTA |
| I. | Svaki nalaz živog kukca | *Callosobruchus* spp.  *Caulophilus latinasus* (Gyll.)  *Dinoderus* spp.  *Prostephanus* *truncatus* (Horn)  *Araecerus* *fasciculatus* (De Geer)  *Pyroderces* *rileyi* Walsingham |
| II. | 3 živa kukca u kg | *Sitophilus* spp.  *Rhizopertha* *dominica* F.  *Acanthoscelides* *obtectus* (Say)  *Sitotroga* *cerealella* (Oliv.)  *Ephestia* spp.  *Plodia* *interpunctella* (Hbn.)  *Corcyra* *cephalonica* (Stainton) |
| III. | 7 živih kukaca u kg | *Tribolium* spp.  *Palorus* spp.  *Gnathocerus* spp.  *Latheticus* *oryzae* Waterh.  *Tenebrioides* *mauritanicus* L.  *Tenebrio* spp.  *Stegobium* *paniceum* (L.)  *Lassioderma* *serricorne* F.  *Alphitobius* spp.  *Nemapogon* *granella* (L.) |
| IV. | 15 živih kukaca ili grinja u kg | *Oryzaephilus surinamensis* L.  *Cryptolestes*spp*.*  Acarina |

Napomena: Kad se u istom uzorku bilja utvrdi više vrsta živih kukaca ili grinja razvrstanih u isti stupanj opasnosti, njihovi se nalazi zbrajaju i pošiljka se smatra zaraženom ako je ukupan broj živih kukaca ili grinja istog stupnja opasnosti jednak ili veći od propisanog za taj stupanj.

if !supportEmptyParas endif

Pravilnik, NN 22/2004-658
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)